CELEX: 32015R2016
Language: mt
Date: 2015-11-11 00:00:00
Title: Regolament ta' Implimentazzjoni tal-Kummissjoni (UE) 2015/2016 tal-11 ta' Novembru 2015 li jistabbilixxi l-istandards tekniċi ta' implimentazzjoni fir-rigward tal-indiċi ta' ekwità għall-aġġustament simetriku tal-imposta standard tal-kapital tal-ekwità skont id-Direttiva 2009/138/KE tal-Parlament Ewropew u tal-Kunsill (Test b'rilevanza għaż-ŻEE)

12.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 295/18
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/2016
   tal-11 ta' Novembru 2015
   li jistabbilixxi l-istandards tekniċi ta' implimentazzjoni fir-rigward tal-indiċi ta' ekwità għall-aġġustament simetriku tal-imposta standard tal-kapital tal-ekwità skont id-Direttiva 2009/138/KE tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2009/138/KE tal-Parlament Ewropew u tal-Kunsill tal-25 ta' Novembru 2009 dwar il-bidu u l-eżerċizzju tan-negozju tal-Assigurazzjoni u tar-Riassigurazzjoni (Solvenza II) (1), u b'mod partikolari l-Artikolu 109a(2)(b) tagħha,
   Billi:
   
               (1)
            
            
               Sabiex jiġi żgurat li l-indiċi tal-ekwità jkejjel il-prezz tas-suq ta' portafoll diversifikat ta' ekwitajiet li huwa rappreżentativ tal-għamla tal-ekwitajiet tipikament miżmumin mill-impriżi tal-assigurazzjoni u tar-riassigurazzjoni, kif mitlub mill-Artikolu 172 tar-Regolament Delegat tal-Kummissjoni (UE) 2015/35 (2), dan għandu jkun magħmul minn diversi indiċi ta' ekwità eżistenti għas-swieq rilevanti. Sabiex il-livelli ta' dawk l-indiċijiet tal-ekwità jiġu komparabbli, il-livell ta' kull indiċi fil-bidu ta' perjodu adattat ta' żmien imsemmi fl-Artikolu 106(2) tad-Direttiva 2009/138/KE, għandu jkun stabbilit għal 100 punt perċentwali.
            
         
               (2)
            
            
               Il-valur tal-indiċi tal-ekwità jvarja matul il-jum. Għalhekk huwa meħtieġ li jiġi ċċarat liema valur jintuża għal dik il-ġurnata. Peress li l-borża ma tkunx miftuħa għan-negozju kuljum, huwa wkoll neċessarju li jiġi speċifikat għal liema ġranet għandhom jiġu kkalkulati l-livelli tal-indiċi tal-ekwità. Għal din ir-raġuni, it-termini “l-aħħar livell” u “jum ta' xogħol” għandhom jiġu definiti.
            
         
               (3)
            
            
               L-indiċi tal-ekwità għandu jkunu konformi mar-rekwiżiti stabbiliti fl-Artikolu 172 tar-Regolament Delegat (UE) 2015/35.
            
         
               (4)
            
            
               Dan ir-Regolament huwa bbażat fuq l-abbozz tal-istandards tekniċi ta' implimentazzjoni sottomess mill-Awtorità Ewropea tal-Assigurazzjoni u l-Pensjonijiet tax-Xogħol lill-Kummissjoni.
            
         
               (5)
            
            
               L-Awtorità Ewropea tal-Assigurazzjoni u l-Pensjonijiet tax-Xogħol wettqet konsultazzjonijiet pubbliċi miftuħa dwar l-abbozz tal-istandards tekniċi ta' implementazzjoni li fuqu huwa bbażat dan ir-Regolament, analizzat il-kosti u l-benefiċċji potenzjali relatati u talbet l-opinjoni tal-Grupp tal-Partijiet Ikkonċernati tal-Assigurazzjoni u tar-Riassigurazzjoni stabbilit mill-Artikolu 37 tar-Regolament tal-Parlament Ewropew u tal-Kunsill (UE) Nru 1094/2010 (3),
            
         ADOTTAT DAN IR-REGOLAMENT:
   Artikolu 1
   Definizzjonijiet
   Għall-iskop ta' dan ir-Regolament, japplikaw id-definizzjonijiet li ġejjin:
   
               (1)
            
            
               “l-aħħar livell” ifisser l-aħħar valur tal-indiċi tal-ekwità għall-jum ta' referenza ppubblikat mill-fornitur tal-indiċi tal-ekwità,
            
         
               (2)
            
            
               “jum ta' xogħol” ifisser kull jum ieħor għajr is-Sibt u l-Ħadd.
            
         Artikolu 2
   Kalkolu tal-indiċi tal-ekwità
   1.   Il-livell tal-indiċi tal-ekwità msemmi fl-Artikolu 106(2) tad-Direttiva 2009/138/KE jkun iddeterminat għal kull jum ta' xogħol.
   Il-livell tal-indiċi tal-ekwità għal jum ta' xogħol partikolari jkun is-somma tal-kontribuzzjonijiet tal-indiċi tal-ekwità kollha inklużi fl-Anness f'dak il-jum ta' xogħol.
   Għal kull indiċi tal-ekwità stipulat fl-Anness, il-kontribuzzjoni tiegħu għal jum tax-xogħol partikolari għandha tkun il-prodott tal-livell normalizzat tiegħu għal dak il-jum ta' xogħol u l-piż rispettiv għall-indiċi ta' ekwità kif stabbilit fl-Anness.
   2.   Għal kull indiċi tal-ekwità stabbilit fl-Anness, il-livell normalizzat tiegħu għal jum ta' xogħol partikolari jkun l-aħħar livell tiegħu f'dak il-jum ta' xogħol diviż bl-aħħar livell tiegħu fl-ewwel jum tal-perjodu ta' 36-il xahar li jintemm fil-jum tax-xogħol li fih il-livell tal-indiċi tal-ekwità kif definit fl-Artikolu 172(1) tar-Regolament Delegat (UE) 2015/35 qed jiġi kkalkulat. Fejn, għal jum speċifiku, l-aħħar livell ta' indiċi ta' ekwità ma jkunx disponibbli, ikun użat l-aktar livell aħħari reċenti qabel dak il-jum.
   Artikolu 3
   Dħul fis-seħħ
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-11 ta' Novembru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 335, 17.12.2009, p. 1
   
   
      (2)  Ir-Regolament Delegat tal-Kummissjoni (UE) 2015/35 tal-10 ta' Ottubru 2014 li jissupplimenta d-Direttiva 2009/138/KE tal-Parlament Ewropew u tal-Kunsill dwar il-bidu u l-eżerċizzju tan-negozju tal-Assigurazzjoni u tar-Riassigurazzjoni (Solvenza II) (ĠU L 12, 17.1.2015, p. 1).
   
      (3)  Ir-Regolament (UE) Nru 1094/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), u li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE (ĠU L 331, 15.12.2010, p. 48).
   
      ANNESS
      
         Indiċi u ponderazzjonijiet tal-ekwità
      
      
                  Indiċi tal-ekwità (indiċi tal-prezzijiet)
               
               
                  Fatturi ta' ponderazzjoni
               
            
                  AEX
               
               
                  0,14
               
            
                  CAC 40
               
               
                  0,14
               
            
                  DAX
               
               
                  0,14
               
            
                  FTSE All-Share Index
               
               
                  0,14
               
            
                  FTSE MIB Index
               
               
                  0,08
               
            
                  IBEX 35
               
               
                  0,08
               
            
                  Nikkei 225
               
               
                  0,02
               
            
                  OMX Stockholm 30 Index
               
               
                  0,08
               
            
                  S&P 500
               
               
                  0,08
               
            
                  SMI
               
               
                  0,02
               
            
                  WIG30
               
               
                  0,08